Udtalelse om Kommissionens forslag til Rådets forordning (EF) om ændring af forordning (EØF) nr. 1101/89 om strukturel sanering inden for indlandsskibsfarten (95/C 301/06)

Rådet for Den Europæiske Union besluttede den 13. september 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Eike Eulen til ordfører. Sektionen vedtog sin udtalelse den 10. juli 1995.

Det Økonomiske og Sociale Udvalg vedtog på sin 328. plenarforsamling af 13.-14. september 1995, mødet den 13. september 1995, enstemmigt følgende udtalelse.

1. Kommissionens forslag

1.1. Med Rådets forordning (EØF) nr. 1101/89 af 27. april 1989 () indførtes en ordning for strukturel sanering inden for indlandsskibsfarten, som først og fremmest tager sigte på at nedbringe flådernes overkapacitet gennem ophugningsforanstaltninger, der samordnes på EF-plan.

Til dette formål har de berørte medlemsstater tilført deres respektive ophugningsfonde, som de finansierer med egne midler, de fornødne midler til, at de kan udbetale en ophugningspræmie til de skibsejere, der havde indgivet en ansøgning inden den 30. juni 1994 i overensstemmelse med Kommissionens forordning (EF) nr. 3039/94 af 14. december 1994 ().

1.2. Efter denne frist er der imidlertid indgivet flere ansøgninger til ophugningsfondene på grund af sektorens konjunkturproblemer. Da fondene imidlertid råder over begrænsede ressourcer, skal der i en periode stilles yderligere økonomiske midler til rådighed.

1.3. Budgetmyndigheden har derfor besluttet at afsætte et beløb på 5 mio. ECU i EF's budget for 1995 til dækning af EF's bidrag til finansieringen af igangværende ophugningsforanstaltninger, dvs. til ophugning af fartøjer, der står på venteliste.

1.4. Den foreslåede ændring af forordning (EØF) nr. 1101/89 skal tilvejebringe det fornødne retsgrundlag, som skal

- muliggøre, at det i punkt 1.3 nævnte beløb anvendes til foranstaltninger til strukturel sanering inden for indlandsskibsfarten og

- gøre det lettere for EF at bidrage til finansieringen af samtlige strukturelle saneringsforanstaltninger i perioden 1995-1998.

1.5. Samtidig skabes der retsgrundlag for, at fondene kan finansieres med midler fra de berørte medlemsstater. Princippet om solidaritet mellem de forskellige (nationale) fonde udvides til at omfatte samtlige fondenes midler og udgifter. Endelig forpligter Kommissionen sig til at sikre ensartet anvendelse af forordningen og at sørge for samordningen mellem fondene.

2. Generelle bemærkninger

2.1. ØSU påpeger, at Kommissionens forslag hænger direkte sammen med pakken af lovgivningsforslag om liberalisering af markedet for indlandsskibsfart og de tilhørende ledsageforanstaltninger, som Kommissionen har fremlagt på baggrund af Rådets resolution af 24. oktober 1994 (), og som ØSU ligeledes afgiver udtalelse om.

2.1.1. Fremlæggelsen af et særskilt forslag for året 1995 kan kun retfærdiggøres med sagens presserende karakter, der skyldes budgetprocedurens afvikling. De foreslåede ændringer går dog ud over denne konkrete anledning.

2.2. ØSU bifalder, at der stilles EF-midler til rådighed for indlandsskibsfartens strukturelle sanering. Ved hjælp af disse midler vil især fartøjer, der allerede står på venteliste, kunne ophugges. Det har ØSU allerede slået til lyd for i tidligere udtalelser, senest i udtalelsen om indlandsskibsfarten ().

2.3. På baggrund af indlandsskibsfartens kritiske økonomiske situation er det tvingende nødvendigt at støtte fondene med EF-midler og sandsynligvis også statsmidler. Den strukturelle sanering, som hidtil hovedsageligt er blevet finansieret af sektoren selv, ændrer dermed også karakter. Det vil derfor være særligt vigtigt at sikre en ensartet anvendelse af forordningen og ligeledes at vurdere, hvor effektivt foranstaltningerne bidrager til at styrke indlandsskibsfartens position som transportform.

2.4. Den tilstræbte fulde solidaritet mellem fondene synes berettiget i lyset af det liberaliserede fælles marked, men rejser også spørgsmålet om omfordeling af nationale støttemidler mellem medlemsstaterne indbyrdes i forhold til de nationale indlandsflåders størrelse. ØSU går ud fra, at omfordelingen mellem fondene sker efter mindelig overenskomst, og at eventuelle konflikter, der måtte opstå, under ingen omstændigheder får lov at true videreførelsen 0af selve ophugningsaktionen.

Bruxelles, den 13. september 1995.

Carlos FERRER

Formand for

Det Økonomiske og Sociale Udvalg

() EFT nr. L 116 af 28. 4. 1989, s. 25; ØSU's udtalelse, EFT nr. C 318 af 12. 12. 1988, s. 58.

() EFT nr. L 322 af 15. 12. 1994, s. 11.

() EFT nr. C 309 af 5. 11 1994, s. 5.

() EFT nr. C 393 af 31. 12 1994, s. 60.